Committie gooi weer grappe in Montecasino | Netwerk24
Deur AJ Opperman 20 November 2019 14:11
"Maar hoe bly ons classy?" vra Committie.
"Dinge is 'n bietjie laf. 'n Mens is verbaas oor die dinge wat in die wêreld waargeneem word. Mense het my al dikwels gevra of ek op skool die hanswors in die klas was, en ek was nie, maar as onderwyser het ek wel die moontlikheid van komedie raakgesien. Almal het 'n skoolstorie. Ek het so sewe, agt jaar by verskillende skole skoolgehou."
Die onderwys lê Committie na aan die hart.
"Ek praat onder meer oor die onderwys en om 45 jaar oud te word. Die onderwys is vir my belangrik. Wanneer ek vir 'n politieke party moet stem, kyk ek na hul benadering tot onderwys. En of hulle sake kan regstel."
Class(y) Clown met regie deur Christopher Weare het in November verlede jaar in die Theatre on the Bay in Kampsbaai in Kaapstad gedebuteer.
"Ek maak altyd notas ensovoorts ná 'n eerste speelvak. Ek skep ook notas op my selfoon. Dit neem so sewe tot agt maande waarin ek dinge waarneem en neerskryf en so vyf tot ses weke wat ek 'n struktuur aan die stuk probeer gee."
Committie, wat vroeër vanjaar in 'n produksie van William Shakespeare se drama Richard III opgetree het, en bekend is om sy komedies Love Factually en Planet Mirth, skryf tans aan 'n nuwe teks.
Dié produksie, The Lying King, duur van 11 Desember tot 25 Januarie in die Theatre on the Bay. Die speelvak in Johannesburg moet nog bevestig word.
* Vertonings van Class(y) Clown is Woensdae tot Vrydae om 20:00, Saterdae om 15:00 en 20:00 en Sondae om 20:00.